บอร์ดกองสลากฯขีดเส้นศึกษารูปแบบหวยออนไลน์ 1 เดือน ก่อนส่งรัฐบาลใหม่พิจารณา
บอร์ดกองสลากฯขีดเส้นศึกษารูปแบบหวยออนไลน์ 1 เดือน ก่อนส่งรัฐบาลใหม่พิจารณา
บอร์ดกองสลากฯขีดเส้นศึกษารูปแบบหวยออนไลน์ 1 เดือน ก่อนส่งรัฐบาลใหม่พิจารณา
24 มิ.ย. 2562

นายธนวรรธน์ พลวิชัย โฆษกคณะกรรมการสลากกินแบ่งรัฐบาล เปิดเผยภายหลังการประชุมคณะกรรมการสลากกินแบ่งรัฐบาลว่า ที่ประชุมมีมติให้คณะทำงานพิเศษซึ่งมีตนเองเป็นประธาน ไปศึกษาความเหมาะสมในการออกสลากรูปแบบใหม่ เพื่อนำมาเสนอและสรุปในการประชุมคณะกรรมการในวันที่ 24 ก.ค.2562 นี้ โดยจะให้ศึกษาการออกสลากทุกรูปแบบ ทั้งการออกสลาก 2 ตัว 3 ตัว หรือ 4 ตัว 5 ตัว รวมถึงการออกลอตโตด้วย หรือแม้แต่การออกสลากแบบไม่ใช่ตัวเลข โดยอาจจะเป็นรูปภาพหรือตัวหนังสือแทน และรวมไปถึงการออกรางวัลที่เป็นรางวัลแจ๊กพ็อตด้วย
ทั้งนี้ หากที่ประชุมในครั้งหน้า เห็นว่ามีความเหมาะสมก็จะให้เดินหน้าทำประชาพิจารณ์ และเสนอรัฐบาลใหม่พิจารณาต่อไป แต่หากเห็นว่าไม่เหมาะสมก็จะล้มแผนการศึกษาดังกล่าว จึงต้องดูว่าเทคโนโลยีใหม่ๆ นั้นมีความเหมาะสมเพียงใด สำหรับการออกสลากรูปแบบใหม่ๆ นั้น จะทำให้ปริมาณการซื้อหวยใต้ดินลดลง 50,000-100,000 ล้านบาท ต่อปี จากปัจจุบันที่มีมูลค่ากว่า 500,000 ล้านบาทต่อปี
ด้าน นายพชร อนันตศิลป์ อธิบดีกรมสรรพสามิต ในฐานะประธานกรรมการสำนักงานสลาก เปิดเผยว่า ต้องการให้กลับไปพิจารณาให้รอบคอบ เนื่องจากเทคโนโลยีการออกสลากต่างๆ มีความเปลี่ยนแปลงอยู่ตลอดเวลา
นอกจากนี้ ที่ประชุมได้มีมติให้ดำเนินการออกสลากรวมชุด 2 ใบต่อไป และมีมติให้เพิ่มเพดานการพิมพ์สลากเป็น 100 ล้านใบ จากปัจจุบันที่พิมพ์อยู่ที่ 90 ล้านใบ เพื่อเพิ่มปริมาณสลากให้กับผู้ค้าที่อยู่ในระบบจองซื้อ ให้สามารถเข้าถึงสลากเพื่อนำไปขายได้ง่ายขึ้น ลดปัญหาการซื้อสลากจากยี่ปั้วไปขายต่อ โดยในเบื้องต้นการเพิ่มปริมาณการพิมพ์ดังกล่าวจะทำให้ผู้ค้ารายย่อยได้สลากเพิ่มขึ้น 20,000 ราย ซึ่งจะให้เริ่มจองซื้อปริมาณสลากที่เพิ่มขึ้นได้ตั้งแต่งเดือนส.ค.นี้เป็นต้นไป ทั้งนี้เพื่อแก้ไขปัญหาราคาสลากแพงอย่างต่อเนื่อง